Fælles erklæring fra justits- og indenrigsministrene i Den Europæiske Unions medlemsstater og i kandidatlandene, med inddragelse af Kommissionen, om beskyttelse af eksportchauffører mod at blive ofre for organiseret kriminalitet

(2003/C 24/02)

Vi, justits- og indenrigsministrene i Den Europæiske Unions medlemsstater, med inddragelse af Europa-Kommissionen, og vi, justits- og indenrigsministrene i Bulgarien, Cypern, Den Tjekkiske Republik, Slovakiet, Slovenien, Estland, Ungarn, Letland, Litauen, Malta, Polen, Rumænien og Tyrkiet, i det følgende benævnt henholdsvis Den Europæiske Unions medlemsstater og kandidatlandene, som mødtes i Luxembourg den 14. oktober 2002, og

SOM TAGER FØLGENDE I BETRAGTNING:

(1) Vore lande har alle det mål at give vore borgere et højt sikkerhedsniveau ved at udvikle en fælles indsats med henblik på at forebygge og bekæmpe organiseret eller anden form for kriminalitet.

(2) Aktørerne på dette område, herunder de retshåndhævende myndigheder og kriminalpræventive enheder i alle europæiske lande, har som en af deres vigtigste opgaver at yde beskyttelse og værn for alle udsatte grupper i samfundet, og disse gruppers forhold bør være genstand for myndighedernes særlige fokus.

(3) Eksportkøretøjer udgør i mange kriminelle organisationers øjne et oplagt mål for berigelseskriminalitet i kraft af de ofte betydelige værdier, de medbringer, og deres normalt begrænsede bemanding og beskyttelsesniveau.

(4) Eksportchauffører udgør i relation til risikoen for at blive ofre for alvorlig kriminalitet en udsat gruppe, hvis sikkerhed kræver særlige forholdsregler.

(5) Handel og transport mellem de europæiske lande er af største betydning for at sikre den økonomiske og politiske udvikling i området.

(6) Eksportchaufførernes sikkerhed er et fælles anliggende for medlemsstaterne og kandidatlandene, og et tilstrækkeligt sikkerhedsniveau for chaufførerne forudsætter i kraft af eksporterhvervets grænseoverskridende karakter ensartede tilgange til problemerne i medlemsstaterne og i kandidatlandene,

TILKENDEGIVER, AT VI ER FAST BESLUTTET PÅ:

1) at sikre, at der træffes passende foranstaltninger, således at eksportchauffører ikke bliver ofre for organiseret kriminalitet

2) at sikre, at der ydes denne gruppe den nødvendige beskyttelse mod organiseret berigelseskriminalitet og voldelige overfald

3) at øge bevidstheden om udviklingen i disse former for kriminalitet og i det omfang, det er relevant, foretage nationale eller internationale undersøgelser for at kortlægge tilfældene af kriminalitet mod eksportchauffører samt foretage analyser af problemets karakter og omfang og baggrunden for det i vore respektive lande

4) at træffe passende foranstaltninger til bekæmpelse af disse former for kriminalitet og - på grundlag af analyserne af problemets karakter og omfang og resultatet af undersøgelserne - navnlig overveje behovet for

a) at forbedre sikkerheden på vejstrækninger og parkeringspladser generelt og særligt i de identificerede problemområder, blandt andet ved at øge det retshåndhævende personels tilstedeværelse og synlighed på de relevante veje og pladser

b) i det omfang, det er relevant, at gennemføre specifikke kriminalpræventive tiltag på området, særlig ved at øge de relevante retshåndhævende myndigheders medvirken ved placeringen og indretningen af sikre pladser samtidig med, at antallet af overvågede, døgnbemandede parkeringspladser øges

c) at føre centrale statistikker over anmeldelser, sigtelser og domfældelser vedrørende voldelige overfald på chauffører med henblik på at gøre indsatsen på dette område stadig mere målrettet og effektiv

d) at træffe yderligere foranstaltninger til at sikre, at de retshåndhævende myndigheder er opmærksomme på mulige forbindelser mellem overfald i flere lande og i den anledning, i overensstemmelse med national ret og de eksisterende internationale aftaler, i videst muligt omfang udveksle oplysninger med de relevante myndigheder i andre lande og generelt styrke samarbejdet over landegrænserne om forebyggelse og bekæmpelse af problemet.